ŠTATÚT

**Rozhodcovského súdu Slovenskej poľovníckej komory**

zriadeného Slovenskou poľovníckou komorou, Štefánikova č. 867/10 21, 811 05  Bratislava ako stáleho rozhodcovského súdu.

# **Prvá časť**

# **§ 1**

**Základné ustanovenia a právne postavenie**

1. Rozhodcovský súd zriadený Slovenskou poľovníckou komorou, sídlo: Štefánikova č. 867/10, Bratislava, PSČ: 811 05, IČO: 42175682 (ďalej len „zriaďovateľ“) je stálym rozhodcovským súdom (ďalej len „Rozhodcovský súd“) zriadeným v zmysle § 12 zákona č. 244/2002 Z. z. o rozhodcovskom konaní v znení neskorších predpisov (ďalej len „Zákon“).

**§ 2**

**Názov a sídlo**

1. Názov stáleho rozhodcovského súdu: Rozhodcovský súd Slovenskej poľovníckej komory

2. Sídlo Rozhodcovského súdu: Štefánikova č. 867/10, Bratislava, PSČ: 811 05, Slovenská republika.

**§ 3**

**Pôsobnosť súdu**

1. Rozhodcovský súd je v súlade so zákonom stálym, nezávislým orgánom, kompetentným rozhodovať spory vzniknuté z tuzemských a z medzinárodných obchodnoprávnych a občianskoprávnych vzťahov, týkajúcich sa právnych vzťahov, ohľadom ktorých možno uzatvoriť dohodu o urovnaní vrátane sporov o určení, či tu právo alebo právny vzťah je alebo nie je.

2. Rozhodcovský súd nemôže rozhodovať spory o vzniku, zmene a zániku vlastníckeho práva a iných vecných práv k nehnuteľnostiam, spory o osobnom stave, spory ktoré súvisia s núteným výkonom rozhodnutí, a spory, ktoré vzniknú v priebehu konkurzného a reštrukturalizačného konania.

3. Rozhodcovský súd nemôže rozhodovať ani spory medzi dodávateľom a spotrebiteľom vyplývajúce zo spotrebiteľskej zmluvy alebo súvisiace so spotrebiteľskou zmluvou, ktoré možno rozhodovať v spotrebiteľskom rozhodcovskom konaní.

**§ 4**

**Právomoc súdu**

1. Rozhodcovský súd rozhoduje spory, pokiaľ jeho právomoc vyplýva z rozhodcovskej zmluvy uzavretej medzi stranami. Obsah, formu, platnosť a ostatné náležitosti rozhodcovskej zmluvy určuje Druhá hlava Zákona.

# **Druhá časť**

# **§ 5**

# **Organizácia Rozhodcovského súdu**

1. Rozhodcovský súd tvorí Predsedníctvo Rozhodcovského súdu (ďalej len „Predsedníctvo“), Tajomník Rozhodcovského súdu (ďalej len „Tajomník“ ) a rozhodcovia.

**§ 6**

**Predsedníctvo, predseda a podpredseda Rozhodcovského súdu**

1. Predsedníctvo je najvyšším orgánom Rozhodcovského súdu, skladá sa z piatich členov, menovaných Prezídiom Slovenskej poľovníckej komory ako zriaďovateľom na dobu neurčitú, ktorí musia mať vysokoškolské právnické vzdelanie II. stupňa. Prezídium Slovenskej poľovníckej komory môže odvolať člena Predsedníctva iba zo závažných dôvodov. Predsedníctvo spomedzi seba volí Predsedu a Podpredsedu Rozhodcovského súdu (ďalej len „Predseda“ a „Podpredseda“).

2. Predsedníctvo riadi činnosť Rozhodcovského súdu a vykonáva úlohy mu zverené týmto Štatútom Rozhodcovského súdu, Rokovacím poriadkom Rozhodcovského súdu, a iné úlohy a činnosti, ktoré nie sú zverené do právomoci ostatných orgánov Rozhodcovského súdu alebo do právomoci Predsedu, najmä:

1. prerokúva, schvaľuje a kontroluje hospodárenie Rozhodcovského súdu, prerokováva a schvaľuje správy o činnosti Rozhodcovského súdu,
2. rozhoduje a vykonáva činnosť mu zverenú podľa Rokovacieho poriadku Rozhodcovského súdu,
3. vytvára poradné a odborné orgány Rozhodcovského súdu, menuje a odvoláva ich členov,
4. menuje a odvoláva rozhodcov Rozhodcovského súdu a o ich zapísaní alebo vymazaní do/zo Zoznamu rozhodcov Rozhodcovského súdu,
5. predkladá prezídiu zriaďovateľa návrhy na zmeny a doplnenie Rokovacieho poriadku Rozhodcovského súdu a Štatútu Rozhodcovského súdu,
6. podáva správu o činnosti Rozhodcovského súdu prezídiu zriaďovateľa raz za kalendárny rok, najneskôr do 31. marca nasledujúceho kalendárneho roku,
7. vykonáva dohľad nad riadnym priebehom rozhodcovského konania
8. navrhuje a schvaľuje pravidlá pre výkon funkcie rozhodcu,
9. rozhoduje o menovaní ad hoc rozhodcov v konkrétnych sporoch ak o to sporová strana požiada; navrhne za rozhodcu v danom spore osobu nezapísanú v Zozname rozhodcov Rozhodcovského súdu,

3. Všetci členovia Predsedníctva sú povinní zachovávať mlčanlivosť o skutočnostiach, o ktorých sa dozvedeli pri výkone a v súvislosti s výkonom funkcie člena Predsedníctva.

4. Predsedníctvo sa schádza pravidelne najmenej raz ročne, inak vždy podľa potreby, ak o to požiada zriaďovateľ, Predseda alebo iný člen Predsedníctva. Predsedníctvo je uznášaniaschopné za prítomnosti Predsedu a aspoň dvoch členov. Na prijatie uznesenia Predsedníctva je potrebný súhlas nadpolovičnej väčšiny prítomných členov Predsedníctva.

5. Z rokovania Predsedníctva sa vyhotovuje zápisnica, ktorú podpisujú všetci prítomní členovia Predsedníctva.

6. Každý z členov Predsedníctva môže vykonávať funkciu rozhodcu Rozhodcovského súdu.

7. Predseda spolupracuje s orgánmi zriaďovateľa, je reprezentantom Rozhodcovského súdu, koná v mene súdu dovnútra i navonok, organizačne riadi a usmerňuje činnosť Rozhodcovského súdu.

8. Predseda raz ročne predkladá Predsedníctvu na prerokovanie a schválenie správu o činnosti Rozhodcovského súdu.

9. Predseda podľa Rokovacieho poriadku Rozhodcovského súdu ustanovuje rozhodcu/rozhodcov pre jednotlivé spory.

9. Predsedu zastupuje v jeho dlhodobej neprítomnosti alebo v čase nemožnosti vykonávať svoju funkciu najmä zo zdravotných dôvodov Podpredseda a koná v mene súdu vo všetkých veciach tak ako Predseda.

8. Predseda menuje a odvoláva Tajomníka spomedzi zamestnancov Kancelárie Slovenskej poľovníckej komory.

9. Administratívne činnosti pre potreby Rozhodcovského súdu zabezpečuje Kancelária Slovenskej poľovníckej komory.

**§ 7**

**Rozhodcovia**

1. Všetky spory, ktoré sa majú rozhodovať na Rozhodcovskom súde rozhodujú rozhodcovia zapísaný v Zozname rozhodcov Rozhodcovského súdu alebo ad hoc rozhodcovia. Rozhodcovia pri výkone svojej funkcie konajú nezávisle, nestranne a spravodlivo.

2. Rozhodcov Rozhodcovského súdu menuje a odvoláva Predsedníctvo. Návrhy na vymenovanie a odvolanie rozhodcov predkladá Predsedníctvu jeho Predseda.

3. Do zoznamu rozhodcov môže byť zapísaná každá osoba, ktorá spĺňa podmienky podľa Zákona a má ukončené právnické vysokoškolské vzdelanie II. stupňa. Za rozhodcu ad hoc môže byť menovaná aj osoba ktorá má ukončené aj iné vysokoškolské vzdelanie druhého stupňa alebo má uznaný doklad o vysokoškolskom vzdelaní druhého stupňa vydaný zahraničnou vysokou školou.

4. Nikto nie je povinný funkciu rozhodcu prijať. Ten, kto prijal funkciu rozhodcu, môže sa jej písomne vzdať; ak sa jej nevzdá, je povinný túto funkciu vykonávať nestranne a spravodlivo v súlade so zákonom, ostatnými všeobecne záväznými právnymi predpismi vzťahujúcimi sa na rozhodovanie sporov a Rokovacím poriadkom Rozhodcovského súdu. Ak sa rozhodca vzdá svojej funkcie, urobí len všetky úkony, ktoré nepripúšťajú odklad.

5. Rozhodcovia sú povinní, a to aj po skončení svojej funkcie rozhodcu, zachovávať mlčanlivosť o skutočnostiach, o ktorých sa dozvedeli v súvislosti s výkonom rozhodcovskej funkcie. Tejto povinnosti ich môže zbaviť len účastník konania, v ktorého záujme sú viazaní povinnosťou mlčanlivosti. Povinnosť mlčanlivosti rozhodcu podľa zákona sa nevzťahuje na sprístupňovanie informácií orgánom činným v trestnom konaní a súdom na účely ich konania, ktoré sa týka predmetu rozhodcovského konania, postupu v rozhodcovskom konaní alebo iných skutočností súvisiacich s výkonom funkcie rozhodcu alebo s činnosťou stáleho rozhodcovského súdu.

6. Funkcia rozhodcu zaniká vzdaním sa funkcie rozhodcu, odvolaním z funkcie rozhodcu, rozhodnutím súdu, pozbavením alebo obmedzením spôsobilosti rozhodcu na právne úkony, smrťou rozhodcu.

**§ 8**

**Zoznam rozhodcov**

1. Rozhodcom Rozhodcovského súdu je osoba zapísaná v Zozname rozhodcov vedenom Rozhodcovským súdom. Zoznam rozhodcov sa uverejňuje v Obchodnom vestníku a do tohto Zoznamu rozhodcov môže nahliadnuť každý záujemca.
2. O zapísaní do Zoznamu rozhodcov a o vyčiarknutí zo Zoznamu rozhodcov rozhoduje Predsedníctvo na návrh Predsedu.

3. Zoznam rozhodcov vedie a jeho zverejnenie v Obchodnom vestníku zabezpečuje Tajomník.

**§ 9**

**Tajomník**

1. Tajomník je menovaný a odvolávaný Predsedom na obdobie piatich rokov.

2. Tajomník organizuje a zodpovedá za všetku agendu spojenú s činnosťou Rozhodcovského súdu a vykonáva činnosti ustanovené týmto Štatútom Rozhodcovského súdu a Rokovacím poriadkom Rozhodcovského súdu. Tajomník je povinný sa riadiť pokynmi Predsedu. Stará sa najmä o prípravu a riadny časový priebeh rozhodcovského konania, o včasné a

riadne vyhotovenie všetkých písomností a rozhodnutí Rozhodcovského súdu a úschovu všetkých jeho písomností.

3. Podpisuje doložku o nadobudnutí právoplatnosti a vykonateľnosti rozhodnutí a so súhlasom Predsedníctva uverejňuje vhodným spôsobom rozhodnutia zásadnej dôležitosti.

4. Organizačné a administratívne práce Rozhodcovského súdu vykonáva a zabezpečuje Tajomník.

5. Tajomník sa môže zúčastňovať na ústnych pojednávaniach vedených na Rozhodcovskom súde a na zasadnutiach Predsedníctva s hlasom poradným. Tajomník je viazaný mlčanlivosťou o veciach konkrétnych sporov na Rozhodcovskom súde, a to aj po skončení funkcie Tajomníka.

6. Tajomník je zároveň vedúcim kancelárie a zodpovedá za jej vedenie, organizáciu a funkčnosť.

**§ 10**

**Kancelária**

1. Rozhodcovský súd zriaďuje stálu kanceláriu Rozhodcovského súdu na zabezpečenie činnosti súdu po stránke organizačnej, administratívnej a hospodárskej. Jej vedúcim je Tajomník.

# **Tretia časť**

**§ 11**

**Trovy rozhodcovského konania a odmeny**

1. Výšku a spôsob určenia trov rozhodcovského konania určuje Rokovací poriadok Rozhodcovského súdu.

2. Odmenu Tajomníka, ostatných členov Predsedníctva okrem Predsedu a odmenu rozhodcov a výšku ich nákladov určuje Predseda so zreteľom na hodnotu predmetu sporu, jeho právnu obtiažnosť a účelnosť vynaložených nákladov.

3. Odmenu Predsedu určuje zriaďovateľ alebo osoba poverená zriaďovateľom.

# **Štvrtá časť**

# **§ 12**

# **Hospodárenie Rozhodcovského súdu**

1. Majetok, s ktorým Rozhodcovský súd hospodári je tvorený najmä poplatkami platenými účastníkmi konania na osobitný bankový účet v zmysle Pravidiel o trovách rozhodcovského konania a sadzobníka poplatkov.

# **Piata časť**

# **§ 13**

# **Záverečné ustanovenia**

1. Tento Štatút Rozhodcovského súdu nadobúda platnosť schválením snemom SPK a účinnosť dňom zverejnenia v Obchodnom vestníku.
2. Zmena a doplnky Štatútu Rozhodcovského súdu, Pravidlá o trovách rozhodcovského konania a sadzobník poplatkov schvaľuje prezídium zriaďovateľa na návrh Predsedníctva.

3.Zverejnením nového Štatútu Rozhodcovského súdu, alebo jeho zmeny v Obchodnom vestníku, stráca účinnosť predchádzajúci Štatút Rozhodcovského súdu alebo menená časť Štatútu.

Žilina 27.04.2019

 Ing. Tibor Lebocký, PhD. v. r.

 prezident

 Slovenskej poľovníckej komory

R O K O V A C Í P O R I A D O K

**Rozhodcovského súdu Slovenskej poľovníckej komory**

zriadeného Slovenskou poľovníckou komorou, Štefánikova č. 867/10, 811 05  Bratislava ako stáleho rozhodcovského súdu.

**I.**

### Všeobecné ustanovenia

**§ 1**

**Predmet Rokovacieho poriadku**

## Rokovací poriadok Stáleho rozhodcovského súdu (ďalej len „rokovací poriadok“) zriadeného Slovenskou poľovníckou komorou, Štefánikova č. 867/10, 811 05  Bratislava (ďalej len „Rozhodcovský súd“), upravuje v súlade so zákonom č. 244/2002 Z. z. o rozhodcovskom konaní v znení neskorších predpisov (ďalej len „Zákon“) postup Rozhodcovského súdu a účastníkov rozhodcovského konania, pravidlá rozhodcovského konania, rozhodovanie v konaní pred Rozhodcovským súdom a ďalšie náležitosti tak, aby bola zabezpečená spravodlivá ochrana práv a oprávnených záujmov účastníkov rozhodcovského konania.

## Pokiaľ rokovací poriadok niektoré úkony, postupy alebo prípady neupravuje, použijú sa ustanovenia Zákona a primerane ustanovenia zákona č. 160/2015 Z. z. Civilného sporového poriadku (ďalej len „CSP“) a ostatných procesných právnych predpisov. Rozhodcovský súd v rámci možností vedie účastníkov rozhodcovského konania k tomu, aby spor ukončili zmierom.

1. Cieľom Rozhodcovského súdu je, aby spor medzi účastníkmi rozhodcovského konania bol prerokovaný bez prieťahov, nezaujato, nestranne, hospodárne, podľa zásad rovnosti účastníkov rozhodcovského konania a v zmysle platného právneho poriadku Slovenskej republiky.

**§ 2**

**Miesto konania ústnych pojednávaní**

1. Miestom konania ústnych pojednávaní je sídlo Rozhodcovského súdu, pričom Predseda Rozhodcovského súdu (ďalej len „Predseda“) môže rozhodnúť, že ústne pojednávanie sa bude konať na inom vhodnom mieste v Slovenskej republike. Účastníci rozhodcovského konania si môžu dohodnúť konanie ústneho pojednávania na inom mieste v Slovenskej republike ako je sídlo Rozhodcovského súdu. Za súhlasu Predsedu Rozhodcovského súdu a účastníkov rozhodcovského konania sa výnimočne môže konať ústne pojednávanie aj v zahraničí.
2. Rozhodcovský súd môže uskutočniť jednotlivé úkony na akomkoľvek mieste, ktoré považuje za vhodné, najmä na vypočutie svedkov, znalcov alebo účastníkov rozhodcovského konania, preskúmanie tovaru, majetku a listín; týmto sa však nemení miesto rozhodcovského konania.

**§ 3**

**Jazyk rozhodcovského konania**

1. Rozhodcovské konanie, vrátane ústneho pojednávania pred Rozhodcovským súdom, sa koná a rozsudok sa vyhlasuje aj vyhotovuje v slovenskom jazyku. Všetky písomnosti sa predkladajú Rozhodcovskému súdu v slovenskom jazyku, alebo v úradnom preklade do slovenského jazyka.
2. Účastník rozhodcovského konania môže požiadať Rozhodcovský súd o tlmočenie ústneho pojednávania, o preklad písomností alebo iných zvukových alebo obrazovo-zvukových záznamov vyhotovených v cudzom jazyku. Rozhodcovský súd zabezpečí takéto tlmočenie alebo preklad, v prípade ak účastník rozhodcovského konania zloží na základe výzvy súdu preddavok na náhradu nákladov s tým spojených. Na úhradu nákladov týmto vzniknutých sa vzťahujú príslušné ustanovenia Pravidiel o trovách rozhodcovského konania a sadzobník poplatkov.

**§ 4**

**Neverejnosť, jednostupňovosť a písomnosť**

#### Rozhodcovské konanie je neverejné, ak sa účastníci rozhodcovského konania nedohodli inak.

#### Konanie pred Rozhodcovským súdom je jednostupňové a spravidla písomné.

**§ 5**

**Predkladanie písomností**

Všetky písomnosti sa Rozhodcovskému súdu predkladajú v takom počte, aby ich po jednom vyhotovení mali k dispozícii každý z účastníkov rozhodcovského konania, rozhodca a kancelária Rozhodcovského súdu. Ak účastník rozhodcovského konania nepredloží potrebný počet vyhotovení, Tajomník rozhodcovského súdu / ďalej len „Tajomník“/ zabezpečí vyhotovenie kópie predmetnej písomnosti na náklady účastníka rozhodcovského konania, ktorý písomnosť v dostatočnom počte vyhotovení nepredložil. Rozhodcovský súd prostredníctvom Tajomníka zabezpečí bez zbytočného odkladu zaslanie písomností Rozhodcovského súdu podľa tohto rokovacieho poriadku účastníkom rozhodcovského konania ako i zaslanie príslušných písomností predložených Rozhodcovskému súdu jedným z účastníkov rozhodcovského konania ostatným účastníkom rozhodcovského konania, pokiaľ tak vyplýva z tohto rokovacieho poriadku.

**§ 6**

**Riešenie sporov**

1. Rozhodcovský súd rozhoduje v spore vzniknutom z tuzemských obchodno-právnych a občiansko-právnych vzťahov zásadne podľa slovenského právneho poriadku. V spore vzniknutom z obchodného alebo z občiansko-právneho vzťahu s medzinárodným prvkom rozhoduje Rozhodcovský súd podľa právneho poriadku Slovenskej republiky.
2. Rozhodcovský súd rozhoduje v súlade so zmluvou a inými dokumentmi uzatvorenými medzi účastníkmi rozhodcovského konania a vezme do úvahy obchodné zvyklosti vzťahujúce sa na spor, zásady poctivého obchodného styku a dobré mravy.
3. Rozhodcovský súd môže obchodno-právny spor rozhodnúť len podľa zásad spravodlivosti vtedy, ak ho účastníci rozhodcovského konania na to výslovne oprávnili.

**§ 7**

**Doručovanie**

1. V rozhodcovskom konaní Rozhodcovský súd doručuje písomnosti jedným z nasledovných spôsobov, prípadne ich kombináciou
	1. osobne prostredníctvom osoby, ktorá je na to poverená Rozhodcovským súdom,
	2. prostredníctvom pošty alebo inej osoby, ktorá je oprávnená prepravovať a doručovať poštové zásielky (doručovateľské a kuriérske spoločnosti),
	3. elektronickou poštou na adresu elektronickej pošty a faxom na faxové číslo, ktoré adresát uviedol na doručovanie písomností pre potreby rozhodcovského konania,
	4. prípadne iným vhodným spôsobom, ktorým je možné preukázať doručenie písomnosti.
2. Žaloby, žalobné odpovede, vzájomné žaloby, predvolania na ústne pojednávania, rozhodcovské rozsudky a uznesenia, prípadne iné písomnosti u ktorých to určí Predseda Rozhodcovského súdu, sa zásadne doručujú doporučene do vlastných rúk s potvrdením o doručení (doručenkou) alebo osobne osobou poverenou Rozhodcovským súdom. Ostatné písomnosti sa môžu doručovať aj obyčajným listom, faxom alebo elektronickou poštou.
3. Písomnosť Rozhodcovského súdu doručovaná poštou bez potvrdenia doručenia sa považuje za doručenú tretím dňom od jej odoslania. V prípade doručovania písomností faxom alebo elektronickou poštou sa považujú za doručené tretím nasledujúcim pracovným dňom po ich odoslaní. Zásielka sa za podmienok podľa osobitného predpisu považuje za doručenú aj doručením do elektronickej schránky.
4. Predvolanie na ústne pojednávanie je potrebné účastníkom rozhodcovského konania zaslať minimálne 21 kalendárnych dní pred dňom pojednávania, ak sa doručuje na území Slovenskej republiky. V prípade doručovania písomnosti do zahraničia, je potrebné písomnosť podať na poštovú prepravu minimálne 30 dní pred jeho konaním.
5. Písomnosti sa doručujú účastníkom rozhodcovského konania,

a) ak je adresát právnická osoba, na adresu zapísanú ako sídlo právnickej osoby v obchodnom alebo inom verejnom registri, v ktorom je adresát zapísaný, a to na adresu sídla zverejnenú v čase zaslania písomnosti na internetovej stránke obchodného registra www.orsr.sk, alebo na stránke podobného verejného registra,

b) ak je adresát fyzická osoba podnikateľ, na adresu jeho miesta podnikania (sídla) zapísaného v živnostenskom alebo inom registri, v ktorom je adresát zapísaný, a to na adresu miesta podnikania zverejnenú v čase zaslania písomnosti na internetovej stránke www.zrsr.sk, alebo na stránke podobného verejného registra; Tajomník môže rozhodnúť, že písomnosť/písomnosti sa budú takejto osobe doručovať namiesto adresy miesta podnikania na adresu, ktorá je evidovaná v Registri obyvateľov SR ako trvalý či prechodný pobyt tejto fyzickej osoby,

c) ak je adresát fyzická osoba, na adresu, ktorá je ako jeho trvalý či prechodný pobyt evidovaná v Registri obyvateľov SR, pričom relevantná pre celé konanie je adresa takto zistená pri prvom zisťovaní,

d) ak je adresát fyzická osoba, na adresu sídla jeho zamestnávateľa, ak tak rozhodne Tajomník; to platí aj v prípade fyzickej osoby vystupujúcej v konaní ako podnikateľ, ak popri podnikaniu vykonáva prácu v pracovnoprávnom vzťahu,

e) na adresu, ktorú uviedol adresát ako účastník rozhodcovského konania súdu vo svojom písomnom podaní doručenom Arbitrážnemu súdu ako svoje bydlisko, miesto podnikania, sídlo alebo ako adresu na doručovanie písomností,

f) na inú adresu oznámenú Rozhodcovskému súdu ktorýmkoľvek účastníkom rozhodcovského konania.

1. Písomnosti Rozhodcovského súdu sa považujú za riadne doručené dňom ich prevzatia adresátom, osobou oprávnenou konať v mene alebo za adresáta, alebo osobou oprávnenou preberať písomnosti za adresáta. Ak nie je možné písomnosti doručiť na uvedené miesta doručovania alebo ak adresát odmietne prevziať doručovanú písomnosť, písomnosti sa považujú za doručené dňom vrátenia neprevzatej zásielky Rozhodcovskému súdu a to i vtedy, ak sa adresát alebo osoba oprávnená konať v mene alebo za adresáta alebo osoba oprávnená preberať písomnosti za adresáta o tom nedozvie. Úložné lehoty pre zásielky odosielané Rozhodcovským súdom účastníkom rozhodcovského konania stanoví Rozhodcovský súd; úložná lehota je minimálne 5 dní, maximálne 18 dní.
2. Ak má účastník rozhodcovského konania zástupcu splnomocneného na zastupovanie v celom rozhodcovskom konaní, doručujú sa všetky písomnosti určené účastníkovi rozhodcovského konania iba splnomocnenému zástupcovi. Ak zástupca zásielku neprevezme, platí fikcia doručenia v zmysle predchádzajúceho bodu.
3. Účastníci rozhodcovského konania alebo tretie osoby doručujú písomnosti určené Rozhodcovskému súdu na jeho adresu. So súhlasom Rozhodcovského súdu je možné písomnosti doručiť elektronickou poštou. Fikcia doručenia v zmysle bodu 6 a 7 je vylúčená.
4. Pokiaľ nie je v tomto rokovacom poriadku uvedené inak, spravuje sa spôsob doručovania príslušnými ustanoveniami CSP.

**§ 8**

**Prerušenie konania**

Na žiadosť účastníka rozhodcovského konania alebo z vlastného podnetu rozhodcovského senátu alebo rozhodcu (ak je spor oprávnený rozhodnúť jediný rozhodca) sa môže konanie z vážneho dôvodu na určitý čas prerušiť. O prerušení konania rozhoduje predsedajúci rozhodca alebo rozhodca (ak je spor oprávnený rozhodnúť jediný rozhodca) a ak ešte nebol senát alebo rozhodca ustanovený, tak Predseda Rozhodcovského súdu, a to vždy uznesením. Po uplynutí času, na ktorý bolo konanie prerušené, sa v konaní pokračuje, ak nedôjde k predĺženiu času, na ktorý bolo konanie prerušené.

**§ 9**

**Predbežné opatrenia**

1. Rozhodcovský súd môže po začatí rozhodcovského konania na žiadosť účastníka rozhodcovského konania nariadiť predbežné opatrenie, ktoré považuje za nevyhnutné s ohľadom na predmet a povahu sporu. V takom prípade môže Rozhodcovský súd žiadať od účastníka rozhodcovského konania, aby poskytol primeranú zábezpeku v súvislosti s nariadením predbežného opatrenia. Nariadenie predbežného opatrenia, zrušenie predbežného opatrenia alebo akékoľvek ďalšie podmienky týkajúce sa predbežného opatrenia sa riadia ustanoveniami Zákona.

**§ 10**

**Účastníci konania**

1. Navrhovateľ (žalobca) a odporca (žalovaný) sú účastníkmi rozhodcovského konania. Začatím rozhodcovského konania sa zmluvné strany rozhodcovskej zmluvy stávajú účastníkmi rozhodcovského konania.
2. Navrhovateľom (žalobcom) je zmluvná strana, ktorá podáva návrh na začatie rozhodcovského konania. Odporcom (žalovaným) zmluvná strana, proti ktorej žaloba smeruje.
3. V rozhodcovskom konaní majú účastníci rozhodcovského konania rovnaké právne postavenie. Každému účastníkovi rozhodcovského konania sa poskytne rovnaká možnosť na uplatnenie jeho práv a na ich ochranu.
4. Účastník rozhodcovského konania sa môže dať v konaní pred Rozhodcovským súdom zastupovať zástupcom, ktorého si zvolí na základe písomnej plnej moci, ktorú musí v origináli predložiť Rozhodcovskému súdu. V tej istej veci môže mať súčasne len jedného zvoleného zástupcu, pokiaľ zástupcom nie je advokát.
5. Ak ide o také spoločné práva alebo povinnosti, v prípade ktorých sa rozhodnutie Rozhodcovského súdu musí vzťahovať na všetkých účastníkov rozhodcovského konania, ktorí vystupujú na jednej strane, platia úkony jedného z nich aj pre ostatných. Na zmenu žaloby, späť vzatie a na uzavretie zmieru je v tomto prípade potrebný súhlas všetkých účastníkov rozhodcovského konania, ktorí vystupujú na jednej procesnej strane.

**§ 11**

**Vedľajší účastníci**

Okrem účastníkov rozhodcovského konania (žalobcu a žalovaného) podľa § 10 rokovacieho poriadku sa rozhodcovského konania môže na základe rozhodnutia Predsedníctva Rozhodcovského súdu a po ustanovení rozhodcu alebo senátu na základe rozhodnutia rozhodcu alebo senátu zúčastniť ako vedľajší účastník rozhodcovského konania ten, kto má právny záujem na jeho výsledku. Iné osoby nemôžu byť účastníkmi rozhodcovského konania. Na otázky upravujúce práva a povinnosti vedľajšieho účastníka rozhodcovského konania sa primerane použijú ustanovenia CSP.

**II.**

### Začatie rozhodcovského konania

**§ 12**

**Podanie žaloby**

Rozhodcovské konanie sa začína dňom doručenia žaloby Rozhodcovskému súdu. Tajomník, rozhodca alebo iná osoba oprávnená preberať písomnosti určené Rozhodcovskému súdu je povinná na žalobe vyznačiť deň a v prípade potreby aj čas, kedy bola žaloba doručená. Podmienkou prejednania žaloby je zaplatenie poplatku za rozhodcovské konanie podľa Pravidiel o trovách rozhodcovského konania a sadzobník poplatkov.

**§ 13**

**Obsahové náležitosti žaloby**

1. Žaloba, ktorá bude doručená Rozhodcovskému súdu musí obsahovať:
2. identifikačné údaje účastníkov rozhodcovského konania a ich

 zástupcov pokiaľ si ich zvolili,

1. pravdivé opísanie rozhodujúcich skutočností,
2. označenie právnych predpisov, na ktoré sa žalobca odvoláva,
3. označenie dôkazov, ktoré žalobca navrhuje vykonať,
4. návrh vo veci samej (petit),
5. označenie a popis hodnoty sporu,
6. podpis žalobcu alebo splnomocneného zástupcu.
7. K žalobe sa pripojí kópia rozhodcovskej zmluvy a dôkazy, o ktoré žalobca svoje tvrdenia opiera.
8. Ak si účastníci zvolia za rozhodcov osoby, ktoré nie sú zapísané v zozname rozhodcov Rozhodcovského súdu, je potrebné uviesť ich mená, priezviská, adresy a doložiť overený doklad o skončení právnického vysokoškolského vzdelania II. stupňa, alebo iného vysokoškolského vzdelania ako i ich písomný súhlas s prijatím funkcie rozhodcu v danom spore, aby ich Predsedníctvo Rozhodcovského súdu mohlo ustanoviť za ad hoc rozhodcu.
9. Žalobca je povinný uviesť v žalobe hodnotu predmetu sporu. V prípadoch, ak je predmetom sporu alebo časti sporu nárok nepeňažnej povahy postupuje sa pri určovaní hodnoty predmetu sporu podľa CSP a iných procesných predpisov.
10. Hodnota predmetu sporu sa určuje najmä:
11. podľa výšky vymáhanej sumy pri nároku na peňažné plnenie,
12. hodnotou vymáhaného majetku pri nároku na vydanie majetku,
13. na základe údajov, ktoré sú k dispozícii o materiálnych záujmoch žalobcu,
14. hodnotou predmetu právnych vzťahov v okamihu podania žaloby v určovacích žalobách alebo v žalobách o zmenu právnych vzťahov.
15. V žalobách pozostávajúcich z niekoľkých nárokov musí sa suma každého nároku určiť samostatne, hodnota predmetu sporu sa určí súčtom všetkých nárokov.
16. Pokiaľ žalobca neurčil hodnotu predmetu sporu alebo ak ju určil v nesprávnej výške, určí ju Rozhodcovský súd na základe údajov, ktoré má Rozhodcovský súd k dispozícii.

**§ 14**

**Odstránenie chýb a nedostatkov žaloby**

1. Ak žaloba nemá predpísané náležitosti podľa § 13 rokovacieho poriadku, alebo ak k nej neboli priložené doklady podľa § 13 rokovacieho poriadku, Tajomník musí vyzvať žalobcu, aby odstránil chyby a nedostatky v lehote do 10 dní od doručenia výzvy. Do odstránenia chýb sa žaloba neprejednáva. Ak žalobca chyby v určenej lehote neodstráni a pre uvedené nedostatky nemožno v konaní pokračovať, rozhodca alebo senát alebo Predseda Rozhodcovského súdu konanie zastaví.
2. Pokiaľ žalobca bez ohľadu na výzvu na odstránenie uvedených chýb a nedostatkov trvá na prejednávaní sporu, bude sa v konaní pokračovať aj bez odstránenia chýb a nedostatkov, ak to ich povaha pripúšťa, a Rozhodcovský súd vydá rozhodcovské rozhodnutie vo veci samej; pokiaľ sa však jedná o chyby a/alebo nedostatky, v dôsledku ktorých nie je možné rozhodnúť vo veci samej, Rozhodcovský súd konanie zastaví.

**§ 15**

**Zaslanie žaloby a žalobná odpoveď**

1. Po odstránení prípadných chýb a nedostatkov žaloby v zmysle § 14 rokovacieho poriadku zašle Tajomník jednu kópiu podanej žaloby každému žalovanému účastníkovi rozhodcovského konania. Na písomné požiadanie žalovanej strany zašle Tajomník aj  prílohy žaloby a/alebo rokovací poriadok. Každopádne však Tajomník žalovanú stranu vyzve, aby v lehote 10 dní od doručenia žaloby podala k nej svoju písomnú žalobnú odpoveď.
2. Rokovací poriadok, ako aj zoznam rozhodcov a iné dokumenty Arbitrážneho súdu sú účastníkom rozhodcovského konania k dispozícii na webovom sídle Rozhodcovského súdu www.rozhodcovskysudspk.sk.
3. Žalovaný je povinný doručiť žalobnú odpoveď Rozhodcovskému súdu najneskôr do 10 kalendárnych dní od doručenia žaloby. V žalobnej odpovedi sa žalovaný vyjadrí ku všetkým skutočnostiam a návrhom uvedeným v žalobe. Ak žalovaný neoznámi svoju žalobnú odpoveď v stanovenej lehote, Rozhodcovský súd pokračuje v rozhodcovskom konaní bez toho, aby považoval tento nedostatok za uznanie tvrdení žalobcu.
4. Žalobca môže zmeniť alebo doplniť svoju žalobu kedykoľvek v priebehu rozhodcovského konania, ak Rozhodcovský súd nepovažuje takúto zmenu alebo doplnenie za neprípustné, o čom Rozhodcovský súd vydá rozhodnutie.

**§16**

**Vzájomná žaloba**

1. Žalovaná strana môže uplatniť svoje práva proti žalobcovi vzájomnou žalobou doručenou Rozhodcovskému súdu najneskôr do vydania rozhodnutia vo veci samej. Za vzájomnú žalobu možno považovať aj protinárok žalovanej strany formou námietky započítania. Na neskôr vznesené nároky žalovanej strany voči žalobcovi sa v rozhodcovskom konaní neprihliada. Vzájomná žaloba sa môže uplatniť len v sporoch, na ktoré sa vzťahuje rozhodcovská zmluva.
2. Žalobca je povinný písomne sa vyjadriť k vzájomnej žalobe najneskôr do 10 dní od jej doručenia žalobcovi a v písomnom vyjadrení je povinný uviesť svoje stanovisko k podstatným skutkovým a právnym okolnostiam veci. Ak sa žalobca v tejto lehote k vzájomnej žalobe nevyjadrí, Arbitrážny súd pokračuje v rozhodcovskom konaní bez toho, aby považoval tento nedostatok za uznanie tvrdení žalovaného.
3. Na vzájomnú žalobu sa primerane použijú ustanovenia o žalobe podľa § 13 tohto rokovacieho poriadku.
4. Rozhodcovský súd, ak to najmä vzhľadom na obsah a predmet vzájomnej žaloby považuje za vhodné, môže vylúčiť vzájomnú žalobu na samostatné rozhodcovské konanie.

**§ 17**

**Spojenie veci**

Na žiadosť účastníka rozhodcovského konania môže Rozhodcovský súd spojiť viacero rozhodcovských konaní prebiehajúcich pred Rozhodcovským súdom do jedného rozhodcovského konania.

**§ 18**

**Ustanovenie rozhodcu**

1. Zmluvné strany sa v rozhodcovskej zmluve môžu dohodnúť na osobe rozhodcu (rozhodcov), na ich počte alebo i na postupe ich dodatočného ustanovenia.
2. Ak sa zmluvné strany dohodli, že spor je oprávnený prejednať a rozhodnúť jeden rozhodca, ale nedohodli sa na osobe rozhodcu a/alebo na postupe jeho dodatočného ustanovenia, ustanoví rozhodcu Predseda Rozhodcovského súdu.
3. Ak sa zmluvné strany nedohodli ani na počte rozhodcov, a ani na postupe ich dodatočného ustanovenia, v rozhodcovskom konaní rozhoduje trojčlenný senát - traja rozhodcovia, pričom každá zmluvná strana navrhne jedného rozhodcu spĺňajúceho podmienky podľa tohto rokovacieho poriadku a Štatútu Rozhodcovského súdu; takto ustanovení rozhodcovia následne ustanovia tretieho predsedajúceho rozhodcu. Ak sa strany nedohodli inak, a ak je na strane žalobcu alebo na strane žalovaného viacero osôb, navrhnú osoby na jednej strane rozhodcu spoločne. Ak ktorákoľvek zmluvná strana nenavrhne rozhodcu do 7 kalendárnych dní od doručenia výzvy Rozhodcovským súdom, ustanoví rozhodcu za túto zmluvnú stranu Predseda Rozhodcovského súdu zo zoznamu rozhodcov Rozhodcovského súdu. Ak dvaja ustanovení rozhodcovia neustanovia tretieho predsedajúceho rozhodcu do 15 kalendárnych dní od ich ustanovenia, ustanoví tretieho predsedajúceho rozhodcu Predseda Rozhodcovského súdu zo zoznamu rozhodcov Rozhodcovského súdu.
4. Ak nie je ustanovený rozhodcovský senát alebo jediný rozhodca, je Tajomník oprávnený vykonať všetky procesné úkony, pokiaľ nie sú zverené Predsedovi Rozhodcovského súdu alebo Predsedníctvu Rozhodcovského súdu.
5. Rozhodca je povinný, a to aj po skončení svojej funkcie, zachovávať mlčanlivosť o všetkých skutočnostiach, o ktorých sa dozvedel pri výkone svojej funkcie alebo v súvislosti s ňou. Tejto povinnosti mlčanlivosti môžu rozhodcu zbaviť len účastníci príslušného rozhodcovského konania. Povinnosť mlčanlivosti rozhodcu sa nevzťahuje na sprístupňovanie informácií orgánom činným v trestnom konaní a všeobecným súdom na účely ich konania, ktoré sa týka predmetu rozhodcovského konania, postupu v rozhodcovskom konaní alebo iných skutočností súvisiacich s výkonom funkcie rozhodcu alebo s činnosťou Rozhodcovského súdu.
6. Účastníci sporu si môžu zvoliť za rozhodcu aj osobu, ktorá nie je zapísaná do zoznamu rozhodcov, avšak musí spĺňať rovnaké podmienky ako rozhodca zapísaný do zoznamu rozhodcov.

**§ 19**

**Vylúčenie rozhodcu, znalca, tlmočníka, námietka proti rozhodcovi**

1. Rozhodca je vylúčený z prejednávania a rozhodovania veci, ak so zreteľom na jeho pomer k veci, k účastníkom rozhodcovského konania alebo ich zástupcom možno mať pochybnosť o jeho nezaujatosti.
2. Osoba ustanovená za rozhodcu je povinná bez zbytočného odkladu informovať účastníkov rozhodcovského konania a Predsedníctvo Rozhodcovského súdu o všetkých skutočnostiach, pre ktoré by mohla byť z prejednávania a rozhodovania veci vylúčená.
3. Rovnakú povinnosť má rozhodca od jeho ustanovenia do funkcie rozhodcu počas rozhodcovského konania, okrem prípadu, ak zmluvné strany o takýchto skutočnostiach už skôr informoval, pričom strany nemali voči takýmto skutočnostiam námietky.
4. Účastníci rozhodcovského konania môžu namietať zaujatosť rozhodcu, ktorého ustanovili len z dôvodov, o ktorých sa dozvedeli po jeho ustanovení do funkcie rozhodcu, v opačnom prípade nebude Rozhodcovský súd prihliadať na námietku účastníka rozhodcovského konania proti rozhodcovi.
5. Účastník rozhodcovského konania je povinný uplatniť námietku proti rozhodcovi písomne na Rozhodcovskom súde s uvedením dôvodov námietky najneskôr do 15 kalendárnych dní odo dňa, keď sa účastník rozhodcovského konania dozvedel o dôvodoch na uplatnenie námietky

zaujatosti alebo námietky nespôsobilosti byť rozhodcom, každopádne najneskôr do dňa vydania rozhodnutia vo veci samej.

1. Na oneskorene podanú námietku nebude Rozhodcovský súd prihliadať. O podanej námietke proti jednému rozhodcovi rozhoduje Predsedníctvo Rozhodcovského súdu a o námietke proti členovi senátu rozhodujú ostatní členovia senátu. O námietkach zaujatosti voči viacerým členom senátu rozhodne Predsedníctvo Rozhodcovského súdu, ktoré je povinné pri tomto rozhodovaní postupovať tak, aby sa objektívne zistil skutkový stav a rozhodlo o tejto námietke bez zbytočných prieťahov tak, aby nedochádzalo k predlžovaniu rozhodcovského konania, a to najneskôr do 60 dní od doručenia námietky.
2. Ak sa námietke voči rozhodcovi nevyhovelo alebo sa o nej nerozhodlo v lehote podľa odseku 6, môže namietajúca strana v lehote 30 dní od doručenia rozhodnutia o zamietnutí námietky alebo po uplynutí lehoty na rozhodnutie o námietke podľa odseku 6 požiadať, aby o námietke rozhodol všeobecný súd. Proti rozhodnutiu všeobecného súdu o zamietnutí námietky proti rozhodcovi nie je prípustný opravný prostriedok. Rozhodcovský súd môže počas rozhodovania o námietke pokračovať v rozhodcovskom konaní a vydať rozhodcovský rozsudok v prípadoch ak by nekonaním hrozil vznik závažných a nenapraviteľných následkov.
3. Na námietku proti znalcovi a tlmočníkovi sa použijú primerane tieto ustanovenia, pričom o námietke proti znalcovi a tlmočníkovi rozhoduje rozhodcovský senát.

**§ 20**

**Rozhodovanie o právomoci**

1. Rozhodcovský súd je oprávnený rozhodnúť o svojej právomoci vrátane námietok týkajúcich sa existencie alebo platnosti rozhodcovskej zmluvy. Ak dospeje k záveru, že nemá právomoc rozhodovať vo veci samej, uznesením rozhodcovské konanie zastaví.
2. Účastník rozhodcovského konania, ktorý chce uplatniť námietku nedostatku právomoci Rozhodcovského súdu pre neexistenciu alebo neplatnosť rozhodcovskej zmluvy, môže tak urobiť v rozhodcovskom konaní najneskôr pri prvom úkone vo veci samej. Toto časové obmedzenie neplatí pre námietku neplatnosti rozhodcovskej zmluvy zakladajúcej sa na tom, že o veci nemožno rozhodovať v rozhodcovskom konaní; túto námietku možno uplatniť až do skončenia ústneho pojednávania alebo pri písomnom konaní až do vydania rozhodcovského rozsudku.
3. O námietke nedostatku právomoci Rozhodcovského súdu rozhoduje Rozhodcovský súd v rozhodcovskom rozsudku alebo samostatným rozhodcovským uznesením.
4. Proti rozhodcovskému uzneseniu o tom, či Rozhodcovský súd má právomoc v danej veci rozhodovať, môže účastník rozhodcovského konania do 30 dní po doručení rozhodnutia podať návrh na všeobecný súd, aby o jeho námietke rozhodol. Proti rozhodnutiu všeobecného súdu o zamietnutí námietky nie je prípustný opravný prostriedok. Rozhodcovský súd môže počas rozhodovania o námietke pokračovať v rozhodcovskom konaní a vydať rozhodcovský rozsudok.

**§ 21**

**Príprava konania a nahliadanie do spisu**

1. Rozhodcovský súd v spolupráci s účastníkmi rozhodcovského konania a ich zástupcami pripraví všetky podklady a vedie konanie tak, aby sa čo najskôr zistil skutkový stav veci, a aby sporná vec mohla byť prejednaná bez zbytočných prieťahov, hospodárne, podľa pravidiel rokovacieho poriadku, Zákona a platných právnych noriem.
2. V rámci prípravy konania Rozhodcovský súd preskúma najmä, či sú splnené všetky podmienky rozhodcovského konania. Pokiaľ Rozhodcovský súd zistí nedostatky, urobí opatrenia na ich odstránenie a to tak, že môže od účastníkov rozhodcovského konania vyžiadať ďalšie písomné stanoviská a dôkazy k skutkovo a právne rozhodujúcim okolnostiam sporu, ak to považuje za nevyhnutné, aj s určením primeranej lehoty na ich predloženie.
3. Predsedníctvo Rozhodcovského súdu môže pred začatím rozhodcovského konania vo veci samej na návrh účastníka rozhodcovského konania urobiť vhodné opatrenie na zabezpečenie dôkazov, ak je obava, že neskoršie nebude možné dôkaz vykonať vôbec alebo len s neprimeranými ťažkosťami.
4. Účastníci rozhodcovského konania a ich zástupcovia majú právo na základe predchádzajúcej písomnej žiadosti nahliadať do spisu a požiadať Rozhodcovský súd o vyhotovenie kópií za úhradu poplatku podľa Pravidiel o trovách rozhodcovského konania a sadzobníka poplatkov. Písomná žiadosť musí obsahovať minimálne údaje o žiadateľovi vrátane e-mailového kontaktu, telefonického kontaktu, údaje o  účastníkoch rozhodcovského konania a číslo rozhodcovského konania. Ak žiadosť spĺňa požadované náležitosti, Rozhodcovský súd najneskôr do 7 dní po doručení písomnej žiadosti oznámi žiadateľovi termín nahliadnutia do spisu.

**§ 22**

**Predvolanie na ústne pojednávanie**

1. Ak sa účastníci rozhodcovského konania nedohodnú na forme rozhodcovského konania najneskôr do začatia rozhodcovského konania a neoznámia to Rozhodcovskému súdu, rozhodcovské konanie je písomné.
2. Rozhodca je oprávnený rozhodnúť o nariadení ústneho pojednávania vo vhodnom štádiu rozhodcovského konania, ak je to na základe vlastnej úvahy rozhodcu vhodné a potrebné pre rozhodnutie vo veci samej, pričom je oprávnený o tomto rozhodnúť aj na návrh účastníka rozhodcovského konania.
3. Ak rozhodcovské konanie prebieha formou písomného konania, môže rozhodca nariadiť ústne pojednávanie na základe vlastného uváženia, ak považuje písomnosti predložené v priebehu tohto konania za nedostačujúce pre rozhodovanie vo veci samej.
4. Účastníci rozhodcovského konania sú povinní spolupracovať s Rozhodcovským súdom pri riešení sporu a poskytnúť mu primeranú súčinnosť.
5. V prípade, ak bude rozhodcovské konanie vykonávané formou ústneho pojednávania a miesto konania si účastníci konania nedohodli v rozhodcovskej zmluve, určí miesto aj čas ústneho pojednávania Rozhodcovský súd.
6. Rozhodcovský súd písomne predvolá účastníkov rozhodcovského konania na ústne pojednávanie tak, že písomné predvolanie odošle najneskôr 21 dní pred nariadeným dňom pojednávania. Táto lehota sa predlžuje na 30 dní v prípade, ak sa predvolanie doručuje účastníkovi rozhodcovského konania do cudziny. V prípade zrýchleného konania a osobitného konania podľa tohto rokovacieho poriadku, v lehote osobitne určenej Predsedníctvom Rozhodcovského súdu.
7. Rozhodcovský súd vedie rozhodcovské konanie v súlade s pravidlami dohodnutými účastníkmi rozhodcovského konania, podľa Štatútu Rozhodcovského súdu, ustanovení rokovacieho poriadku a podľa Zákona. Dbá na to, aby sa na prvom pojednávaní zistil skutkový stav, zabezpečili všetky potrebné dôkazy, právne predpisy o ktoré sa opiera žaloba, aby celé konanie prebiehalo rýchlo, hospodárne, za priamej účasti strán alebo splnomocnených zástupcov.
8. Účastníkom rozhodcovského konania sa doručujú príslušné písomnosti spojené s ústnym pojednávaním, aby sa strany včas mohli oboznámiť s ich obsahom, najmä s obsahom znaleckého posudku a listinami, o ktoré sa Rozhodcovský súd môže opierať pri svojom rozhodovaní.
9. Ak sa účastník rozhodcovského konania, ktorý bol riadne a včas upovedomený o čase a mieste ústneho pojednávania, nedostaví na toto ústne pojednávanie a nepožiada Rozhodcovský súd o odročenie pojednávania z dôležitých dôvodov, ktoré je povinný Rozhodcovskému súdu oznámiť, alebo ak Rozhodcovský súd tejto žiadosti o odročenie pojednávania nevyhovie, môže sa pokračovať v rozhodcovskom konaní aj bez prítomnosti tohto účastníka rozhodcovského konania a vydať rozhodcovský rozsudok na základe dôkazov, ktoré mu boli predložené. Rovnako sa môže postupovať aj v prípade, ak účastník rozhodcovského konania nepredložil listiny alebo dôkazy.
10. Každý z účastníkov rozhodcovského konania môže vyhlásiť, že súhlasí s tým, aby sa ústne pojednávanie konalo v jeho neprítomnosti.
11. Ústne pojednávanie sa môže podľa potreby odročiť na návrh účastníka rozhodcovského konania alebo z podnetu Rozhodcovského súdu.
12. Návrh na zmenu termínu ústneho pojednávania sa musí podať v dostatočnom časovom predstihu, aby v prípade ak bude akceptovaný, bolo možné informovať protistranu a členov rozhodcovského senátu, prípadne rozhodcu.
13. Rozhodcovské konanie, ktoré prebieha pred Rozhodcovským súdom je neverejné; na ústnom pojednávaní môžu byť prítomné osoby, ktoré nie sú účastníkmi rozhodcovského konania iba so súhlasom rozhodcu alebo rozhodcovského senátu, po vypočutí stanoviska účastníkov rozhodcovského konania. Toto stanovisko sa nevyžaduje v prípade, ak sa na ústnom pojednávaní majú zúčastniť svedkovia, znalci alebo tlmočníci.
14. Účastník rozhodcovského konania sa na ústnom pojednávaní zúčastňuje priamo alebo prostredníctvom svojho zástupcu; v prípade, ak sa účastník rozhodcovského konania zúčastní ústneho pojednávania osobne aj bez prítomnosti svojho zvoleného zástupcu, je možné v takomto konaní pokračovať.

**§ 23**

**Dokazovanie**

1. Rozhodcovský súd vykonáva dôkazy navrhnuté účastníkmi rozhodcovského konania a môže vyhľadávať dôkazy, požadovať predloženie dôkazov a vykonať výsluch strán, svedkov a znalcov. Rozhodcovský súd rozhodne na základe vlastného uváženia s prihliadnutím na prínos jednotlivých dôkazov k objasneniu sporu o výbere navrhnutých dôkazov a o spôsobe ich vykonania.
2. Dokazovanie sa vykonáva tak, aby sa zachovala povinnosť mlčanlivosti o utajovaných skutočnostiach chránených podľa osobitných zákonov a iná zákonom ustanovená alebo štátom uznaná povinnosť mlčanlivosti. V týchto prípadoch možno vykonávať výsluch len vtedy, ak vypočúvaného oslobodil od povinnosti mlčanlivosti príslušný orgán alebo ten, v ktorého záujme má túto povinnosť. To platí primerane i tam, kde sa vykonáva dôkaz inak ako výsluchom.
3. Dôkazy vykonané na ústnom pojednávaní hodnotí rozhodca alebo rozhodcovský senát voľne, podľa zásad logiky, vecných hľadísk a súvislostí, v jednote a komplexnosti, nestranne, nezaujato, s najlepším vedomím a svedomím.

**§ 24**

**Ustanovený znalec**

1. Rozhodcovský súd môže ustanoviť znalca alebo znalcov, ak rozhodnutie vo veci závisí od posúdenia skutočností, na ktoré treba odborné znalosti. Znalec podá znalecký posudok, v ktorom odpovie na otázky, ktoré mu položil Rozhodcovský súd.
2. Rozhodcovský súd môže účastníkovi rozhodcovského konania uložiť, aby znalcovi poskytol všetky podstatné informácie alebo predložil alebo sprístupnil všetky podstatné listiny alebo predmety, podal mu potrebné vysvetlenia, alebo aby niečo vykonal, niečoho sa zdržal alebo znášal, ak je to potrebné na podanie znaleckého posudku.
3. Rozhodcovský súd je oprávnený, ak to na základe vlastného uváženia považuje za potrebné, alebo ak o to požiada účastník rozhodcovského konania, požiadať znalca o účasť na ústnom pojednávaní, kde mu účastníci rozhodcovského konania môžu klásť otázky a žiadať vysvetlenie.

**§ 25**

**Dožiadanie**

Pokiaľ Rozhodcovský súd nemôže zabezpečiť vykonanie dôkazu sám, najmä ak nemôže zabezpečiť vypočutie osôb významných pre konanie a rozhodovanie, požiada o to všeobecný súd.

**§ 26**

**Zápisnica o ústnom pojednávaní**

O ústnom pojednávaní v spore sa vyhotovuje zvukový záznam, na základe, ktorého sa následne vyhotoví zápisnica, ktorá obsahuje najmä

1. označenie Rozhodcovského súdu,
2. číslo a predmet sporu,
3. miesto a dátum konania pojednávania,
4. mená rozhodcov,
5. označenie účastníkov sporu a ich zástupcov,
6. mená svedkov, znalcov, tlmočníka a ostatných účastníkov ústneho pojednávania
7. stručný a výstižný opis priebehu pojednávania, prednesy, návrhy, prednesené dôkazy, stanoviská a vyhlásenia jednotlivých strán, stanoviská zástupcov a znalcov
8. procesné rozhodnutia - uznesenia,
9. podpis/y rozhodcu/ov.

**III.**

**Skončenie konania**

**§ 27**

**Rozhodcovský rozsudok**

1. Rozhodcovským rozsudkom rozhoduje Rozhodcovský súd, ak rozhoduje o veci samej, alebo na základe zmieru uzavretého účastníkmi rozhodcovského konania, v ostatných veciach rozhoduje uznesením.
2. Po tom, čo rozhodca Rozhodcovského súdu alebo jeho senát na základe skutkového stavu zisteného z predložených a vykonaných dôkazov dôjde k záveru, že všetky okolnosti spojené so sporom sú dostatočne vyjasnené, pristúpi k vyhláseniu alebo k vydaniu rozhodcovského rozsudku, v ktorom rozhodne o veci samej a o trovách rozhodcovského konania.
3. Pre rozhodcovský rozsudok je rozhodujúci skutkový stav zistený na základe predložených a vykonaných dôkazov v čase jeho vyhlásenia a v prípade písomného konania v čase jeho vydania.
4. V prípade ústneho konania, rozhodcovský rozsudok vyhlási rozhodca alebo predseda rozhodcovského senátu ústne, okrem prípadu uvedeného v nasledujúcom bode, a to spravidla hneď na pojednávaní po skončení dokazovania, ktoré vyhláseniu rozsudku predchádzalo.
5. V prípadoch, ktoré rozhodca/predseda rozhodcovského senátu určí, sa účastníkom rozhodcovského konania doručí písomné vyhotovenie rozhodcovského rozsudku bez jeho ústneho vyhlásenia, najmä v prípade písomného konania.
6. Doručený rozhodcovský rozsudok má pre účastníkov rozhodcovského konania rovnaké účinky ako právoplatný rozsudok všeobecného súdu. Právoplatný rozhodcovský rozsudok ukladajúci vykonať prejav vôle nahrádza tento prejav vôle.
7. V rozhodcovskom rozsudku rozhodca alebo rozhodcovský senát Rozhodcovského súdu nemôže prisúdiť to, čo odporuje zákonu, alebo ho

obchádza, alebo sa prieči dobrým mravom a nesmie prisúdiť plnenie, ktoré je nemožné.

1. Ak je dostatočne vyjasnená len časť prejednávaného predmetu sporu, môže Rozhodcovský súd rozhodnúť čiastočným rozhodcovským rozsudkom, ak to neodporuje povahe prejednávaného sporu. Vo zvyšnej časti predmetu sporu sa bude v konaní pokračovať a o nej rozhodovať samostatne.
2. Rozhodcovský rozsudok sa doručuje účastníkom rozhodcovského konania alebo ich splnomocneným zástupcom do vlastných rúk s poučením o možnosti podať žalobu na zrušenie rozhodcovského rozsudku všeobecným súdom.

**§ 28**

**Obsah rozhodcovského rozsudku**

1. Rozhodcovský rozsudok obsahuje najmä
2. označenie Rozhodcovského súdu,
3. mená a priezviská rozhodcov alebo jediného rozhodcu,
4. presné označenie účastníkov sporu a ich zástupcov,
5. označenie prejednávanej veci,
6. znenie výroku a jeho odôvodnenie,
7. miesto rozhodcovského konania,
8. dátum vydania rozhodcovského rozsudku,
9. poučenie o možnosti podať žalobu na zrušenie rozhodcovského rozsudku všeobecným súdom,
10. podpis Predsedajúceho rozhodcu, prípadne jediného rozhodcu.
11. Výroková časť rozhodcovského rozsudku musí obsahovať okrem rozhodnutia vo veci samej aj údaj o výške trov rozhodcovského konania a o tom, ktorý účastník rozhodcovského konania je povinný ich uhradiť, prípadne v akom pomere sa povinnosť úhrady trov medzi účastníkov rozhodcovského konania rozdeľuje. Rozhodcovský súd môže o trovách konania rozhodnúť aj samostatným rozhodcovským rozsudkom po vydaní rozhodcovského rozsudku vo veci samej.
12. Výrok rozhodcovského rozsudku musí byť určitý a vykonateľný. Vo výroku Rozhodcovský súd zároveň určí povinnému lehotu na splnenie povinnosti určenej v rozhodcovskom rozsudku.

**§ 29**

**Hlasovanie o rozhodcovskom rozhodnutí**

1. Rozhodcovský senát hlasuje o rozhodcovskom rozhodnutí na neverejnom zasadnutí.

2. Ak sa niektorý z členov rozhodcovského senátu nezúčastní na hlasovaní o rozhodcovskom rozhodnutí, ostatní rozhodcovia môžu rozhodnúť bez neho. Pri rovnosti hlasov rozhoduje hlas predsedajúceho rozhodcu.

3. Rozhodcovské rozhodnutie podpisujú všetci rozhodcovia. Ak rozhodca odmietne podpísať rozhodcovské rozhodnutie alebo ho nepodpíše z iného dôvodu, uvedie sa to v rozhodcovskom rozhodnutí spolu s dôvodom, pre ktorý rozhodca rozhodcovské rozhodnutie nepodpísal.

4. O procesných otázkach počas rozhodcovského konania rozhoduje predsedajúci rozhodca uznesením.

**§ 30**

**Rozhodcovské uznesenie**

#### Ak tento rokovací poriadok neustanovuje inak, rozhoduje Rozhodcovský súd rozhodcovským uznesením. Rozhodcovský súd rozhoduje rozhodcovským uznesením najmä:

a) o podmienkach rozhodcovského konania,

b) o zmene alebo doplnení žaloby alebo žalobnej odpovede,

c) o právomoci na rozhodnutie vo veci samej,

d) o nariadení predbežného opatrenia,

e) o zastavení rozhodcovského konania,

1. o veciach, ktoré sa týkajú vedenia rozhodcovského konania.
2. Na rozhodcovské uznesenie sa primerane použijú ustanovenia § 27 až § 29 tohto rokovacieho poriadku.

**§ 31**

**Oprava rozhodcovského rozhodnutia**

1. Zjavné chyby v písaní a v počítaní, ktoré nemajú vplyv na rozhodnutie vo veci samej ako aj iné zrejmé nesprávnosti v písomnom vyhotovení rozhodcovského rozsudku môže opraviť Rozhodcovský súd aj z vlastnej iniciatívy alebo na žiadosť účastníka rozhodcovského konania uznesením, ktoré následne doručí všetkým účastníkom rozhodcovského konania alebo ich zástupcom.
2. Účastníci rozhodcovského konania nie sú povinní platiť nijaké trovy spojené s doplnením alebo s opravou rozhodcovského rozsudku.

**§ 32**

**Zastavenie konania bez vydania rozhodcovského rozhodnutia**

1. Uznesenie o zastavení konania sa vydáva najmä, ak žalobca vzal žalobu aspoň čiastočne späť alebo ak účastníci rozhodcovského konania uzavreli v priebehu rozhodcovského konania zmier.
2. Pre vydanie uznesenia Rozhodcovského súdu o zastavení konania platia príslušné ustanovenia tohto rokovacieho poriadku. Ak vo veci nebol ešte ustanovený rozhodca, vydá uznesenie o zastavení konania Tajomník.

**§ 33**

**Pravidlá Zmierovacieho konania**

1. Na základe vôle a súhlasu účastníkov rozhodcovského konania môže Rozhodcovský súd vykonať vo veci podaného návrhu zmierovacie konanie o vznesenom nároku.
2. Konanie sa vykonáva pred zmierovacím rozhodcom, na ktorom sa dohodnú účastníci rozhodcovského konania, alebo ktorého si vyberú zo zoznamu rozhodcov, alebo ktorého zo zoznamu rozhodcov určí Rozhodcovský súd.

Zmierovacím rozhodcom nemôže byť osoba, ktorá je v už začatom rozhodcovskom konaní medzi stranami nominovaná alebo ustanovená ako rozhodca pre daný spor.

1. Miesto a čas ústneho pojednávania zmierovacieho konania určí Tajomník a oznámi ho účastníkom rozhodcovského konania a zmierovaciemu rozhodcovi najneskôr 21 dní pred jeho konaním.
2. Účastníci sporu prednesú na ústnom pojednávaní svoje stanoviská. Zmierovací rozhodca vypracuje návrh zmieru, ktorý môžu účastníci sporu prijať alebo zamietnuť. Zmierovacie konanie sa končí dňom uzavretia zmieru alebo dňom vydania rozhodnutia zmierovacím rozhodcom o zastavení zmierovacieho konania z dôvodu jeho neúspešnosti.
3. Ak účastníci rozhodcovského konania v jeho priebehu uzatvoria zmier, Rozhodcovský súd rozhodcovské konanie zastaví.
4. Poplatok z návrhu na zmierovacie konanie platia účastníci zmierovacieho konania vopred rovnakým dielom, ak Zákon alebo tento rokovací poriadok neustanovuje inak, bez ohľadu na výsledok zmierovacieho konania sa tento poplatok nevracia.

**§ 34**

**Zrušenie rozhodcovského rozsudku**

1. Účastník rozhodcovského konania sa môže žalobou domáhať zrušenia rozhodcovského rozsudku Rozhodcovského súdu na príslušnom všeobecnom súde z dôvodov uvedených v Zákone.
2. Žalobu možno podať v lehote 60 dní odo dňa doručenia rozhodcovského rozsudku účastníkovi rozhodcovského konania, ktorý podáva žalobu o zrušenie rozhodcovského rozsudku.
3. Ak príslušný všeobecný súd zrušil rozhodcovský rozsudok, rozhodcovia zúčastnení na zrušenom rozhodcovskom rozsudku sú z nového prerokovania a rozhodnutia veci vylúčení.

**§ 35**

**Plnenie rozhodcovského rozsudku**

1. Rozhodcovský rozsudok je konečný a záväzný pre obidve strany, ktoré sú povinné splniť všetky povinnosti uložené v rozhodcovskom rozsudku.
2. Právoplatný a vykonateľný rozhodcovský rozsudok má pre strany rozhodcovského konania rovnaké účinky ako právoplatný rozsudok všeobecného súdu.

**§ 36**

**Trovy rozhodcovského konania**

1. Výška trov rozhodcovského konania sa určuje podľa Pravidiel o trovách rozhodcovského konania a sadzobníka poplatkov, ktoré tvoria neoddeliteľnú súčasť tohto rokovacieho poriadku.

-17-

1. Ak Rozhodcovský súd neurčil inak, trovy rozhodcovského konania sú najmä poplatky za rozhodcovské konanie, náklady rozhodcovského konania, vlastné trovy účastníkov rozhodcovského konania.

**IV.**

**Záverečné ustanoveniA**

**§ 37**

1. Prílohou rokovacieho poriadku sú Pravidlá o trovách rozhodcovského konania a sadzobník poplatkov.
2. Pre strany, ktoré sa dohodli, že svoj spor predložia na rozhodnutie Rozhodcovskému súdu platí, že sa podrobujú predpisom tohoto Rozhodcovského súdu, najmä Štatútu Rozhodcovského súdu a tomuto rokovaciemu poriadku v znení platnom v okamihu začatia rozhodcovského konania.
3. Vo veciach neupravených týmto rokovacím poriadkom sa postupuje podľa Štatútu Rozhodcovského súdu, ďalej podľa Zákona a vo veciach neupravených ani Zákonom sa postupuje podľa zákona č. 160/2015 Z. z. Civilný sporový poriadok a ostatných všeobecne záväzných právnych predpisov.
4. Zmeny a doplnky tohto rokovacieho poriadku môže prijímať iba prezídium zriaďovateľa na návrh Predsedníctva Rozhodcovského súdu, pričom tieto zmeny nadobudnú platnosť dňom ich prijatia a účinnosť dňom ich zverejnenia v Obchodnom vestníku, ak zo zmien, doplnkov alebo zo Zákona nevyplýva, že účinnosť nadobudnú neskorším dňom.

**§38**

**Platnosť a účinnosť**

Tento rokovací poriadok nadobúda platnosť dňom schválenia snemom SPK a účinnosť dňom zverejnenia v Obchodnom vestníku. Momentom zverejnenia nového rokovacieho poriadku, alebo jeho zmeny v Obchodnom vestníku, stráca platnosť a účinnosť predchádzajúci rokovací poriadok.

 V Žiline 27.04.2019 Ing. Tibor Lebocký, PhD. v. r.

 prezident

 Slovenskej poľovníckej komory